b'\n_START_ARTICLE_\nSablja\n_START_PARAGRAPH_\nS\xc3\xa1blja (ime izvira iz mad\xc5\xbearske besede szablya) je hladno oro\xc5\xbeje za zadajanje udarcev in bodenje. Nekoliko ukrivljeno rezilo ima nabru\xc5\xa1eno le na eni, izbo\xc4\x8deni strani. Uporabljala jih je predvsem konjenica. Ima polkro\xc5\xbeni \xc5\xa1\xc4\x8ditnik za za\xc5\xa1\xc4\x8dito roke. Dolga je 70 do 100 cm in je te\xc5\xbeka 700 do 1400 gramov. Zaradi ukrivljenosti ni najbolj primerna za bodenje, zato pa toliko bolj za sekanje. Ti lastnosti sta pri orientalskih sabljah zaradi ve\xc4\x8dje ukrivljenosti bolj poudarjeni._NEWLINE_V Evropo je sablja pri\xc5\xa1la iz Azije s stepsko-nomadskimi ljudstvi, ki so jo s pridom uporabljala pri vdorih na zahod. Najbolj je bila raz\xc5\xa1irjena v vzhodni Evropi (Bizanc in Rusija sta jo uporabljala \xc5\xbee od okoli leta 1200), Zahod pa jo je posvojil razmeroma pozno, ko jo je pri\xc4\x8dela uporabljati lahka konjenica._NEWLINE_Danes se sablja uporablja le kot dodatek k slovesni uniformi. V Slovenski vojski dobijo novoimenovani brigadirji tudi brigadirsko sabljo, ki je simbol njihovega statusa v oboro\xc5\xbeenih silah.\n_START_SECTION_\n\xc5\xa0portno sabljanje\n_START_PARAGRAPH_\nSablja za \xc5\xa1portno sabljanje je dolga najve\xc4\x8d 105\xc2\xa0cm. Lahko je te\xc5\xbeka najve\xc4\x8d 500 gramov, je pa praviloma la\xc5\xbeja. Ima \xc5\xa1\xc4\x8ditnik, ki \xc5\xa1\xc4\x8diti roko. Prav tako ima za razliko od me\xc4\x8da in floreta na ro\xc4\x8daju dodaten \xc5\xa1\xc4\x8ditnik, ki \xc5\xa1\xc4\x8diti roko pred udarci. Na ro\xc4\x8daju ni utorov za prste in se lahko dr\xc5\xbei na razli\xc4\x8dne na\xc4\x8dine. Veljajo zadetki nasprotnika, ki zadenejo roke, telo ali glavo, pri \xc4\x8demer ni pomembno ali je bil to udarec ali sunek.'